รัฐมนตรีว่าการกระทรวงแรงงาน เชิญหน่วยงานที่เกี่ยวข้องหารือแนวทางป้องกันและแก้ไขปัญหาแรงงานไทยถูกหลอกและลักลอบไปทำงานเกาหลีใต้ เตรียมเพิ่มความเข้มข้นสร้างการรับรู้ ยับยั้ง สกัดกั้น และบังคับใช้กฎหมายอย่างจริงจัง
พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานการประชุมหารือแนวทางการป้องกันและแก้ไขปัญหาแรงงานไทยถูกหลอกลวง และลักลอบไปทำงานที่เกาหลีใต้ โดยมีหน่วยงานที่เกี่ยวข้อง เช่น กระทรวงการต่างประเทศ กรมการกงสุล กรมการท่องเที่ยว สำนักงานตำรวจแห่งชาติ สำนักงานตรวจคนเข้าเมือง บริษัทท่าอากาศยาน จำกัด (มหาชน) สถานเอกอัครราชทูตเกาหลีประจำประเทศไทย สำนักงาน HRD korea บริษัทการบินไทย จำกัด (มหาชน) บริษัทไทยแอร์เอเชีย จำกัด สายการบิน Eastar jet สายการบิน Jin Air สายการบิน Korean Air เป็นต้น ร่วมประชุมที่ห้องประชุมประสงค์ รณะนันทน์ อาคารกระทรวงแรงงาน     รัฐมนตรีว่าการกระทรวงแรงงาน กล่าวภายหลังการประชุม ว่า จากกรณีที่มีข่าวคนไทย 300 คน ถูกตำรวจตรวจคนเข้าเมืองเกาหลีใต้ปฏิเสธการเข้าเมืองและกักตัวไว้ที่สนามบินอินชอนเพื่อผลักดันกลับประเทศต้นทาง เกี่ยวกับเรื่องนี้ไม่ได้นิ่งนอนใจ วันนี้ (26 เม.ย.62) จึงได้เชิญหน่วยงานที่เกี่ยวข้องหลายฝ่ายมาหารือร่วมกันเพื่อรับทราบความคิดเห็นและข้อเสนอแนะเกี่ยวกับการสกัดกั้นคนหางานที่มีพฤติกรรมจะลักลอบไปทำงาน เพื่อบูรณาการทำงานร่วมกันและสร้างความร่วมมือเตรียมพร้อมแก้ไขปัญหาโดยเร็ว โดยมีหลักการคือแรงงานที่ไปต้องถูกต้องก่อน ขณะเดียวกันจะดูแลแรงงานที่ไม่ถูกต้องอย่างไร เนื่องจากปัจจัยค่าจ้างที่สูงดึงดูดความต้องการของแรงงาน รวมทั้งนายจ้างเกาหลีมีความต้องการจ้างแรงงานไทยด้วย อย่างไรก็ตาม รัฐบาลได้เตรียมความพร้อมแรงงานที่จะเดินทางไปใหม่ให้มีประสิทธิภาพ โดยมีมาตรการเร่งด่วนมี 3 มาตรการ ได้แก่         1. มาตรการสร้างการรับรู้ ประชาสัมพันธ์ ให้แรงงานไปทำงานอย่างถูกต้องตามกฎหมาย ขึ้นบัญชีดำบริษัทผู้ประกอบการท่องเที่ยวที่มีพฤติกรรมลักลอบนำพาแรงงานไทยไปทำงานเกาหลีใต้ รวมทั้งสาย/นายหน้าที่หลอกลวง โดยดำเนินคดีตามกฎหมายอย่างเคร่งครัด         2. มาตรการยับยั้ง จัดชุดเฝ้าระวังและตรวจสอบอย่างเข้มงวดที่ด่านตรวจคนหางานสุวรรณภูมิ และดอนเมือง ตลอดจนจัดตั้งหน่วยเฉพาะกิจหรือสายสืบออนไลน์ และแจ้งเตือนคนหางานไม่ให้หลงเชื่อคำโฆษณาหรือคำกล่าวอ้างจากบุคคลหรือโพสต์ข้อความหรือรูปภาพ         3. มาตรการบังคับใช้กฎหมาย บทลงโทษและดำเนินคดีตามกฎหมายอย่างเคร่งครัด         รัฐมนตรีว่าการกระทรวงแรงงาน กล่าวต่อไปว่า ส่วนภาพที่เป็นข่าวว่ามีแรงงานไทยติด ตม.เกาหลีใต้ 300 คน นั้น จากการตรวจสอบพบว่า มีทั้งคนไทยและคนสัญชาติอื่นด้วย โดยรวมแล้วไม่ใช่ผู้ที่คนลักลอบไปทำงานแต่รวมถึงคนที่ไปท่องเที่ยว ขณะที่ ปัจจุบันสถานการณ์คนไทยที่ถูกสกั้นกันและถูกส่งกลับลดน้อยลง ทั้งนี้ เพื่อให้เกิดความยั่งยืน จะมีการแต่งตั้งคณะอนุกรรมการ เพื่อดำเนินการในเรื่องนี้เป็นการเฉพาะ ขณะที่ ยอดคนไทยในเกาหลีใต้มีจำนวนกว่า 190,000 คน ในจำนวนนี้อยู่อย่างถูกกฎหมายจำนวนกว่า 49,000 คน และอยู่อย่างผิดกฎหมายกว่า 140,000 คน ขณะที่เกาหลีใต้ให้โควต้าไทยในการจัดส่งจำนวน 5,000 คนต่อปี ทั้งนี้ รัฐบาลจะหารือกับทางการเกาหลีเพื่อขอเพิ่มโควตาการจัดส่งแรงงานและขยายระยะเวลาการทำงานให้มากขึ้น โดยเฉพาะแรงงานผู้หญิง ส่วนแผนรองรับคนไทยที่จะเดินทางกลับจากเกาหลีใต้เบื้องต้นมี 3 ประเด็น คือ 1) มาตรการรองรับแรงงานที่กลับประเทศ เพื่อให้ความช่วยเหลือของหน่วยงานที่เกี่ยวข้อง 2) การเพิ่มประสิทธิภาพการจัดส่งแรงงานไทย 3) การสร้างความร่วมมือในการป้องกัน และแก้ไขปัญหาการลักลอบไปทำงาน